C 432/11

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 432/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY, KTOROU SA MENÍ JEDNOTNÝ DOKUMENT

„CHAMPAGNE“

PDO-FR-A1359-AM03

Dátum oznámenia: 1. 10. 2020

OPIS A DÔVODY SCHVÁLENEJ ZMENY

1. Rez

V kapitole I oddiele VI bode 1 písm. b) sa písmeno c) v riadku „Opis“ v tabuľke s názvom „Rez Chablis“ nahrádza takto: „Na báze kmienika sa ponecháva zásobný čapík s maximálne dvoma očkami.“ “.

Jedna z dvoch metód povolených pre tento spôsob rezu sa v praxi nepoužíva. Cieľom tejto zmeny je teda opraviť chybný opis.

Táto zmena nemá vplyv na jednotný dokument.

2. Iné pestovateľské postupy

V oddiele VI bode 2 písm. c) sa vkladá toto pravidlo: „medzi radmi sa nesmú používať preemergentné herbicídy“;

Cieľom je obmedziť použitie vstupov, znížiť znečistenie zdrojov vody a motivovať hospodárske subjekty, aby diverzifikovali svoje postupy a uprednostňovali zatrávnenie alebo mechanizované odburinenie.

Táto zmena nemá vplyv na jednotný dokument.

Pravidlo uvedené v písmene c) v predchádzajúcej verzii špecifikácie výrobku sa zachováva a v novej verzii sa uvádza ako písmeno d).

3. Použitie časti úrody na rezervu

V bode VIII ods. 3 sa piaty pododsek nahrádza týmito ustanoveniami: „Navýšenie výnosu na účely vytvorenia rezervy sa stanovuje každý rok a nesmie prekročiť maximálny povolený výnos stanoveného v tejto špecifikácii výrobku v súlade s článkom D.645-7(I) zákonníka poľnohospodárstva a morského rybolovu. Pri tomto navýšení výnosu nesmie dôjsť k prekročeniu maximálneho množstva, ktoré si výrobca môže odložiť ako rezervu. “

Strop navýšenia výnosu na účely vytvorenia rezervy už nie je stanovený na 25 %, čo by malo zjednodušiť spravovanie rezervy z hľadiska ročných výkyvov.

Táto zmena nemá vplyv na jednotný dokument.

4. Balenie

V oddiele IX bode 3 písm. b) sa prvá veta nahrádza vetou „Vína môžu vyzrievať a predávať sa len v nových flašiach“.

Dátum „Od 1. januára 2015“ sa vypúšťa, keďže táto lehota už uplynula.

Táto zmena nemá vplyv na jednotný dokument.

5. Prechodné opatrenia

V oddiele XI bode 2 sa vypúšťa prechodné opatrenie, keďže jeho platnosť uplynula.

Táto zmena nemá vplyv na jednotný dokument.

6. Označovanie

Bod XII písm. b) sa nahrádza týmito ustanoveniami:

„Na etiketách vín s chráneným označením pôvodu sa môže uvádzať názov týchto menších zemepisných jednotiek za predpokladu, že ide o:

— miestny názov zapísaný v katastri alebo

— obec.

Miestny názov alebo názov obce sa uvádza v hlásení o úrode.

Všetko hrozno použité na výrobu základných vín musí pochádzať z obce alebo uvedeného miesta.

Pri názve obce možno uvádzať označenia „Premier Cru“ a „Grand Cru“ za podmienok stanovených v kapitole I bode II písm. b) a c) (Zemepisné označenia, označenie ročníka, dodatočné označenia) tejto špecifikácie výrobku.

V prípade iných obcí ako tých, na ktoré sa vzťahujú uvedené podmienky, musí názov obce nasledovať za slovami „Vigne de“„Vignoble de“.

Názov obce alebo miestny názov zapísaný v katastri sa môže uvádzať písmom, ktoré nesmie byť vyššie ani širšie ako písmo, ktorým je uvedený názov chráneného označenia pôvodu.

V prípade, že sa uvádza názov obce v súlade s uvedenými pravidlami, možno názov obce uvádzať aj pri názve cuvée. “

Navrhuje sa povoliť používanie názvov obcí ako menších zemepisných jednotiek podľa uvedených pravidiel.

Táto zmena má vplyv na jednotný dokument. Bod „Ďalšie základné podmienky“ sa teda mení zodpovedajúcim spôsobom.

7. Hlavné kontrolované body a metódy hodnotenia

V kapitole III oddiele I špecifikácie výrobku sa aktualizuje tabuľka s hlavnými kontrolovanými bodmi a príslušnými metódami hodnotenia s cieľom doplniť body a spresniť niektoré metódy hodnotenia.

Táto zmena nemá vplyv na jednotný dokument.

8. Opis súvislosti

Pôvodné znenie informácií o zemepisnej oblasti v bode „Opis súvislostí“ jednotného dokumentu sa nahradil celým znením prvej kapitoly oddielu X špecifikácie výrobku (Súvislosť so zemepisnou oblasťou). Týmto nahradením sa tak dopĺňajú podrobné a presné informácie vyžadované právnymi predpismi.

JEDNOTNÝ DOKUMENT

1. Názov výrobku

Champagne

2. Druh zemepisného označenia:

CHOP – chránené označenie pôvodu

3. Kategórie vinohradníckych/vinárskych výrobkov

5.Akostné šumivé víno

4. Opis vína (vín)

Ide o akostné ružové a biele šumivé vína.

Vína majú minimálny prirodzený obsah alkoholu 9 obj. %.

Po obohatení nesmie celkový obsah alkoholu vo vínach po druhotnom kvasení prekročiť 13 obj. %.

Obsah prchavých kyselín, celková kyslosť, obsah oxidu siričitého a obsah oxidu uhličitého zodpovedajú hodnotám stanoveným v právnych predpisoch EÚ.

Môže ísť o biele vína (vyrobené zo zmesi bieleho hrozna a modrého hrozna, vyrobené len z bieleho hrozna [blanc de blancs], alebo len z modrého hrozna [blanc de moirs]) alebo ružové vína (získané asamblážou alebo metódou saignée), vyrobené z hrozna dopestovaného v jednej alebo vo viacerých obciach. Môžu, no nemusia byť ročníkové.

Všetky vína majú jednu spoločnú vlastnosť: kyslosť, ktorá im zaručuje sviežosť a schopnosť fľašového vyzrievania. Najmladšie vína vykazujú výrazne svieže kvetinové tóny, tóny bieleho ovocia, citrusové a minerálne tóny. Zrelé vína ponúkajú paletu guľatejších aróm žltého ovocia, vareného ovocia, korenín. Najzrelšie vína, takzvané „plné“ sa vyznačujú hlbokými terciárnymi arómami kandizovaného ovocia, lesného podrastu, praženia. Perlenie, charakteristická vlastnosť vína Champagne, je u mladých vín výrazné a pretrvávajúce. S dozrievaním slabne a pena nadobúda jemnejší a krémovejší charakter.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %) Minimálna celková kyslosť: v miliekvivalentoch na liter Maximálny obsah prchavých kyselín (v miliekvivalentoch na liter): Maximálny celkový obsah oxidu siričitého (v miligramoch na liter):

5. Vinárske výrobné postupy

a) Osobitné enologické postupy

Hustota výsadby – všeobecné ustanovenia

Pestovateľský postup

Vinič treba sadiť tak, aby vzdialenosť medzi radmi neprekročila 1,50 metra. Vzdialenosť medzi krami v jednom rade sa pohybuje v rozmedzí od 0,90 metra do 1,50 metra. Súčet vzdialenosti medzi radmi a vzdialenosti medzi krami v jednom rade nesmie byť vyšší ako 2,50 metra.

Hustota výsadby – osobitné ustanovenia

Pestovateľský postup

Na pozemkoch:

— s väčším ako 35 % sklonom svahu

— alebo s väčším ako 25 % sklonom svahu a väčším ako 10 % prevýšením

môžu byť medzi radmi 1,5- až 3-metrové pásy určené na prechod strojov, pričom je povolený maximálne jeden takýto pás na šesť radov. V tomto prípade nemôže byť súčet vzdialenosti medzi ostatnými radmi a vzdialenosti medzi krami v jednom rade vyšší ako 2,30 metra.

Pravidlá rezu

Pestovateľský postup

Kry nesmú byť vysadené príliš blízko seba a rodivé letorasty sa nesmú križovať. Počet očiek je 18na meter štvorcový. Rez sa vykonáva najneskôr pred fenofázou (F) (12 podľa Lorentza), t. j. pri štyroch rozvinutých listoch.

Používajú sa tieto spôsoby rezu viniča:

— rez Chablis,

— kordón Royat,

— rez Vallée de la Marne,

— jednoduchý, dvojitý a asymetrický Guyotov rez.

Nesmú sa používať prostriedky, ktoré neumožňujú zber celých strapcov.

Osobitný enologický postup

Používanie kúskov dreva je zakázané.

Počas procesu obohacovania nesmie byť objem pridaného kvasiaceho muštu viac ako 1,12 % na každé zvýšenie obsahu alkoholu o 1 obj. %.

Okrem uvedených ustanovení musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

Vína sa vyrábajú výhradne druhotným kvasením v sklenených fľašiach.

b) Maximálne výnosy

Maximálny povolený výnos

15 500 kilogramov hrozna na hektár

6. Vymedzená zemepisná oblasť

Zber hrozna, vinifikácia a výroba vín vrátane vyzrievania a balenia sa uskutočňujú na územiach vymedzených v článku 17 zákona zo 6. mája 1919.

7. Hlavné muštové odrody

Arbane B

Chardonnay B

Meunier N

Petit Meslier B

Pinot blanc B

Pinot gris G

Pinot noir N

8. Opis súvislostí

Informácie o zemepisnej oblasti

Opis prírodných faktorov, ktoré sú rozhodujúce pre súvislosť

Zemepisná oblasť sa nachádza na severovýchode Francúzska na území obcí roztrúsených v departementoch Aisne, Aube, Haute-Marne, Marne a Seine-et-Marne.

Pozemky, na ktorých sa pestuje vinič, súčasťou krajiny, pre ktorú sú typické vinohrady na kvestových svahoch – ktoré sú impozantnými geomorfologickými štruktúrami – na východe Parížskej panvy:

— vinohradnícka oblasť Côte d’Ile-de-France v Marne, ako aj svahy priľahlých údolí, ktoré (od severu na juh) zahŕňajú Remešské pohorie, údolie rieky Marny (ktoré sa tiahne z juhu Aisne po Seine-et-Marne); ako najtypickejšie vinohradnícke oblasti možno uviesť Côte des Blancs a Côte du Sézannais,

— vinohradnícka oblasť Côte de Champagne, kde sa nachádza napríklad terroir Vitryats (časť, ktorá leží v departemente Marne) a terroir Montgueux (departement Aube),

— vinohradnícka oblasť Côte des Bar, ktorú pretína niekoľko údolí. Na východe sa rozprestiera terroir Bar-sur-aubois a na západe terroir Bar-séquanais (departementy Aube a Haute-Marne).

Tento reliéf, typický pre kvesty s priľahlými údoliami, má svahy orientované na východ a juh, a v prípade Remešského pohoria a ľavého brehu údolia rieky Marny miestami aj na sever.

Čelné svahy pozostávajú z tvrdých vápencových alebo kriedových vrstiev. Tylové svahy pozostávajú z mäkkých hornín (krieda, slieň alebo piesok), ktoré odviala erózia a neskôr ich pokryli usadeniny z čelných svahov.

Vinohradnícka oblasť sa nachádza v severnej oblasti. Prejavuje sa tu vplyv dvoch typov klímy:

— oceánska, ktorá sa vyznačuje pravidelnými zrážkami a veľmi malými rozdielmi teplôt medzi ročnými obdobiami,

— kontinentálna, ktorá sa vyznačuje občasnými ničivými mrazmi a priaznivým slnečným svitom v lete.

Opis ľudských faktorov, ktoré sú rozhodujúce pre súvislosť

Vinič sa v oblasti Champagne pestoval už od staroveku, a definitívne sa etabloval v 9. storočí, keď sa jeho pestovaniu začali venovať mnísi. S výrobou prirodzene šumivého bieleho vína a s druhotným kvasením sa začalo experimentovať koncom 17. storočia. Koncom 19. storočia známy enológ Weinmann skonštatoval, že „víno zo Champagne sa vyznačuje vynikajúcou schopnosťou kvasenia. V týchto vínach prebieha druhotné kvasenie oveľa ľahšie, rovnomernejšie a s lepším výsledkom ako pri iných vínach vyrábaných touto metódou“.

Prvé zmienky o tomto víne, ktoré získalo prezývku „saute-bouchon“ („zátkostrela“), sa objavili v básňach abbého Chaulieu v roku 1700. Metódu výroby ako takú však prvýkrát opísal v roku 1718 kanonik Godinot, ktorému sa pripisuje autorstvo diela „Manière de cultiver la vigne et de faire le vin de Champagne […] (Metóda pestovania hrozna a výroby vína v oblasti Champagne), a ktorý sa vyjadril, že tieto biele vína, ktoré musia byť „číre ako slzy […], sa vyrábajú z modrého hrozna. Čím skôr po zbere sa hrozno vylisuje, tým je víno belšie.“ Vinári sa teda snažia o to, aby sa pri zbere hrozno nepoškodilo a prepravujú a skladujú ho veľmi svedomito, aby sa do lisovne dostalo v neporušenom stave. Lisovanie musí byť šetrné a tlak sa zvyšuje postupne, pričom treba oddeliť mušt z rôznych podielov lisovania (cuvée, najkvalitnejší mušt z prvého lisovania, a taille, menej kvalitný mušt z druhého lisovania). Víno sa vyrába vždy iba z jedného typu muštu. Lisovne teda musia dodržiavať prísne pravidlá a podliehajú prísnym kontrolám.

Presné techniky výroby sa vycibrili v opátstvach. V roku 1866 Jules Guyot zdôraznil dôležitosť sceľovania hrozna rôznych odrôd alebo hrozna dopestovaného na rôznych pozemkoch. Začiatkom 20. storočia sa na základe dobre vyváženého obsahu cukru a kyselín a dobrej schopnosti druhotného kvasenia vybrali tri odrody: Pinot noir N, Chardonnay B a Meunier N. Výrobca vytvára zmesi na základe ochutnávky jednotlivých získaných základných vín. Scelené základné vína sa plnia do fliaš, v ktorých prebieha druhotné kvasenie a vyzrievanie na kvasničných kaloch. Tento proces pochopiteľne trvá pomerne dlho, najmä pri ročníkových vínach.

Pivnice v oblasti Champagne, ktoré sú vyhĺbené do kriedovej horniny, sa vyznačujú ideálnymi prirodzenými podmienkami z hľadiska teploty a vlhkosti vzduchu, čo malo vplyv na vývoj procesu druhotného kvasenia. Po ukončení vyzrievania na kvasničných kaloch sa vykonáva remuáž, ktorá spočíva v pomalom striasaní kvasničných kalov do hrdla fľaše. Nasleduje degoržovanie, pri ktorom sa tieto kaly z fľaše odstrelia. Po degoržovaní sa pridáva expedičný likér, od ktorého záleží, o aký typ vína „Champagne“ pôjde.

Po tom, čo si vinári osvojili metódu výroby druhotným kvasením vo fľaši, nazývanú „méthode champenoise“ (tradičná metóda), sa táto metóda rozšírila a názov „Champagne“ sa čoskoro začal používať aj za hranicami oblasti výroby. Podniky vyrábajúce víno Champagne (Maisons de Champagne), ktoré sa združili do odborového zväzu (Union des Maisons de Champagne), už od roku 1882 začali podnikať právne kroky a tesne pred prijatím zákona z 1. augusta 1905 o podvodoch a falzifikátoch judikatúra uznala, že názov „Champagne“ je vyhradený pre vína vyrobené v oblasti Champagne z hrozna zozberaného v danej oblasti. Išlo o prvý prípad ochrany chráneného označenia pôvodu. Kroky na vymedzenie zemepisnej oblasti sa teda začali od roku 1908. Výrobcovia z oblasti Champagne sa upevnili vzájomnú solidaritu založením veľkých profesijných združení.

Informácie o kvalite a vlastnostiach výrobku

Môže ísť o biele vína (vyrobené zo zmesi bieleho hrozna a modrého hrozna, vyrobené len z bieleho hrozna [blanc de blancs], alebo len z modrého hrozna [blanc de noirs]) alebo ružové vína (získané asamblážou alebo metódou saignée), vyrobené z hrozna dopestovaného v jednej alebo vo viacerých obciach. Môžu, no nemusia byť ročníkové.

Všetky vína majú jednu spoločnú vlastnosť: kyslosť, ktorá im zaručuje sviežosť a schopnosť fľašového vyzrievania.

Najmladšie vína vykazujú výrazne svieže kvetinové tóny, tóny bieleho ovocia, citrusové a minerálne tóny. Zrelé vína ponúkajú paletu guľatejších aróm žltého ovocia, vareného ovocia, korenín. Najzrelšie vína, takzvané „plné“ sa vyznačujú hlbokými terciárnymi arómami kandizovaného ovocia, lesného podrastu a praženými arómami.

Perlenie, charakteristická vlastnosť vína „Champagne“, je u mladých vín výrazné a pretrvávajúce. S dozrievaním slabne a pena nadobúda jemnejší a krémovejší charakter.

Príčinný vzťah

Otvorená krajina kvestového reliéfu, ktorú tvorí rovina a údolia, zaručuje vinohradom dostatok svetla na zrenie bobúľ, a to aj v prípade severne orientovaných svahov. Otvorený charakter krajiny bráni výskytu nehybného studeného vzduchu, a tak znižuje riziko mrazov.

Sklon svahov, na ktorých sa nachádzajú vinohrady, umožňuje optimálne prirodzené odvodnenie. Rovnakú úlohu plnia aj rôzne substráty, ktoré regulujú vodný režim viniča. Krieda vďaka svojej pórovitosti a priepustnosti eliminuje prebytočnú vodu v pôde a kapilárne póry zabezpečujú počas suchých období jej rehydratáciu. V ďalších typoch substrátov sú slieňové vrstvy, ktoré obsahujú zásobu vody, spojené s brehmi z vápnitých hornín alebo karbonátovými pieskami, ktoré vo vlhkých obdobiach vsakujú prebytočnú vodu. Tento charakter podložia a náročné klimatické podmienky boli rozhodujúce pri výbere odrôd v jednotlivých regiónoch vinohradníckej oblasti.

Vďaka jedinečným klimatickým podmienkam oblasti Champagne má hrozno, a teda aj mušt, ideálnu prirodzenú kyslosť na výrobu veľkých šumivých vín. Rovnováha medzi touto kyslosťou (zárukou potrebnej sviežosti) a stupňom zrelosti hrozna vedie k výrobe najlepších ročníkov a zabezpečuje dobrý archivačný potenciál.

Vinohradníci, ktorí ovládajú všetky pestovateľské postupy potrebné na rozvinutie jedinečných vlastností hrozna, dokážu na pozemkoch zužitkovať rozmanitosť prírodných faktorov.

Pri výrobe sa používa výlučne neporušené hrozno; lisovanie je šetrné, a oddelením muštu z rôznych podielov lisovania sa predchádza uvoľňovaniu farbív, čo je zárukou čírosti muštu, ktorá je nevyhnutou podmienkou kvality peny. Oddelenie muštov z rôznych podielov lisovania prináša vínam dodatočnú komplexnosť aróm.

Najkvalitnejší mušt „cuvée“ sa vyznačuje výraznou kyslosťou a prináša svieže a živé arómy. Jeho pridaním do zmesi sa naplno prejavia terciárne arómy, ktoré sa rozvíjajú počas vyzrievania na kvasničných kalov.

Menej kvalitný mušt „taille“ má ovocnejší charakter a má vyšší obsah tanínov.

Pridaním rezervného vína z predchádzajúcich zberov získava zmes charakter dostatočne vyzretého vína. Rezervné víno sa nepridáva do ročníkových vín. Zručnosť vinára, ktorý vyberá vína na želanú zmes, sa prejavuje počas celého procesu zrenia na kvasničných kaloch, ktorého výsledkom je víno „Champagne“. Tento kontinuálny proces vyzrievania môže pri najprestížnejších vínach trvať aj niekoľko desiatok rokov; chladné prostredie v pivniciach oblasti Champagne zaručuje kvalitné druhotné kvasenie.

Vzhľadom na to, že proces výroby vín „Champagne“ má vysoko technický charakter, vyžaduje si špecifickú a nákladnú infraštruktúru. Priestory, v ktorých prebieha výroba, manipulácia a balenie, sa nachádzajú v blízkosti vinohradov.

História pestovania viniča v oblasti Champagne síce siaha až na začiatok nášho letopočtu, miestne víno si však svoju povesť prvotriedneho produktu získalo v 17. storočí, keď sa postupne zdokonaľovala technika druhotného kvasenia vo fľaši. Koncom 17. storočia sa vinári z tejto oblasti priklonili k fľašovaniu svojich vín namiesto ich prepravy v sudoch, aby sa v plnej miere zachovala ich kvalita a vlastnosti.

Pena a jemné bublinky „uväznené“ vo fľaši sa objavili v pohároch a víno si okamžite získalo veľkú obľubu. Oslavovali ho mladí šľachtici dychtiví po novinkách, ospevovali ho básnici, a spisovatelia mu venovali miesto vo svojich dielach. Stalo sa favoritom na kráľovskom dvore počas obdobia regentstva, a obľubovali ho aj Ľudovít XV a Madame de Pompadour. Bankári a úradníci napodobovali šľachtu, a zas imitoval hlavné mesto. Za vlády Ľudovíta XV. a Ľudovíta XVI. začalo vinohradníctvo prekvitať a víno „Champagne“ si začalo získavať čoraz lepšiu povesť vo Francúzsku i v zahraničí. Šumivé víno sa tešilo obľube tam, kde bolo v móde napodobovať francúzsky spôsob života a v 18. storočí sa „Champagne“ sa stáva ozdobou večierkov a neskorých večerí. Táto dobrá povesť pretrváva až dodnes. Vinári, družstvá, obchodníci a podniky Maisons de Champagne pokračujú vo svojich úsiliach a zlepšujú spoločné pravidlá s cieľom podporiť chránené označenie pôvodu „Champagne“, ich spoločné dedičstvo, pričom sa snažia o zachovanie jeho názvu a jedinečnosti.

9. Ďalšie základné podmienky (balenie, označovanie, iné požiadavky)

Označovanie

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Kým fľaša nie je uzatvorená korkovou zátkou a opatrená agrafou a etiketou v súlade s platnými právnymi predpismi, možno ju prevážať len medzi dvoma pozemkami jedného výrobcu alebo medzi dvoma výrobcami.

Fľaše s vínom sú uzatvorené zátkou s názvom chráneného označenia pôvodu v časti nachádzajúcej sa na hrdle fľaše alebo (ak ide o fľašu s nominálnym obsahom 0,20 litra alebo menej) na inej vnútornej časti uzáveru.

Označovanie

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Na etiketách a v obchodných dokladoch sa uvádzajú informácie určené medziodborným výborom pre víno Champagne (Comité interprofessionnel du vin de Champagne), ktoré umožňujú identifikovať hospodárske subjekty.

Názov výrobcu, ktorý musí byť na etikete uvedený zreteľnými a čitateľnými písmenami, je nutné doplniť o názov obce výroby, ak sa sídlo výrobcu nachádza mimo oblasti.

Názov odrody

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Odroda sa môže na etiketách uvádzať písmom, ktorého veľkosť na výšku ani na šírku nesmie presahovať 3 milimetre a polovicu veľkosti znakov tvoriacich názov označenia. Odrodu možno uvádzať len vtedy, ak všetko hrozno použité na výrobu vína pochádza z tejto odrody.

Označenie ročníka

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

V prípade označenia ročníka sa toto označenie musí nachádzať na zátke, alebo (v prípade fliaš s nominálnym obsahom 0,20 litra alebo menej) na príslušnom uzávere a etikete. Označenie ročníka sa uvádza aj na faktúre a sprievodných dokladoch.

Balenie

Právny rámec:

Vnútroštátne právne predpisy

Druh dodatočnej podmienky:

Balenie vo vymedzenej zemepisnej oblasti

Opis podmienky:

Vína sa predávajú vo fľaši, v ktorej prebiehalo druhotné kvasenie, s výnimkou vín predávaných vo fľašiach s objemom menším ako 37,5 centilitrov alebo väčším ako 300 centilitrov.

Vína sa uvádzajú na spotrebiteľský trh po minimálnej dobe zrenia, t. j. najmenej po 15 mesiacov odo dňa stáčania do fľaše; v prípade ročníkových vín po 36 mesiacoch.

Označovanie

Právny rámec:

Vnútroštátne právne predpisy

Druh dodatočnej podmienky:

Dodatočné ustanovenia o označovaní

Opis podmienky:

Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že ide o:

— miestny názov zapísaný v katastri alebo

— obec.

Miestny názov alebo obec sa uvádza v hlásení o úrode.

Všetko hrozno použité na výrobu základných vín musí pochádzať z tejto obce alebo tohto miesta.

Pri názve obce sa môžu uvádzať slová „Premier Cru“ alebo „Grand Cru“ za podmienok stanovených v kapitole I oddiele II písm. b) a c) tejto špecifikácie výrobku (Zemepisné označenia, označenie ročníka, dodatočné označenia).

Okrem obcí uvedených vyššie sa názov obce musí doplniť o údaj o vinohrade v znení „Vigne de“„Vignoble de“.

Názov obce alebo miestny názov zapísaný v katastri sa môže uvádzať písmom, ktoré nesmie byť vyššie ani širšie ako písmo, ktorým je uvedený názov chráneného označenia pôvodu.

V prípade, že sa uvádza názov obce v súlade s uvedenými pravidlami, možno názov obce uvádzať aj pri názve cuvée.

Odkaz na špecifikáciu výrobku

http://info.agriculture.gouv.fr/gedei/site/bo-agri/document_administratif-fc0f1954-4b40-4e61-a291-93b955aa1410

(1) Ú. v. EÚ L 9, 11.1.2019, s. 2.